b"\n_START_ARTICLE_\nGabriel Barcel\xc3\xb3 Milta\n_START_SECTION_\nVida pol\xc3\xadtica\n_START_PARAGRAPH_\nHa estat secretari del grup municipal del Partit Socialista de Mallorca a l'Ajuntament de Palma. Des de 1992 a 2002, exerc\xc3\xad alternativament de secretari d'organitzaci\xc3\xb3 i de secretari general de l'Agrupaci\xc3\xb3 de Palma del PSM._NEWLINE_De juny de 1995 a juny de 2003 va ser regidor de l'Ajuntament de Palma. Des de 2002 a 2003, exerc\xc3\xad de Portaveu del grup municipal del PSM-EN. De juliol de 2003 a gener de 2004 fou conseller del Consell de Mallorca._NEWLINE_Des del 2006, \xc3\xa9s secretari general del partit i ha impulsat la creaci\xc3\xb3 del Bloc per Mallorca, una coalici\xc3\xb3 preelectoral formada pel Partit Socialista de Mallorca, Esquerra Unida de les Illes Balears, Els Verds de Mallorca, ERC a les Illes Balears i la pres\xc3\xa8ncia d'un col\xc2\xb7lectiu d'independents._NEWLINE_Biel Barcel\xc3\xb3 fou el candidat a president del Govern de les Illes Balears pel Bloc per Mallorca a les eleccions de 27 de maig del 2007. Als citats comicis va sortir elegit diputat del Parlament de les Illes Balears, obtenint la seva candidatura 37.455 vots (9% del total) i quatre escons a la cambra auton\xc3\xb2mica. Particip\xc3\xa0 en les negociacions que culminaren amb la reedici\xc3\xb3 del Pacte de Progr\xc3\xa9s per\xc3\xb2 una disposici\xc3\xb3 dels estatuts del PSM l'impedien, com a secretari general, entrar dins l'executiu. Barcel\xc3\xb3 decid\xc3\xad romandre fora del govern i no ocupar cap cartera de conseller._NEWLINE_A les eleccions auton\xc3\xb2miques del 22 de maig de 2011 fou cap de llista de la coalici\xc3\xb3 entre el PSM, IniciativaVerds (escissi\xc3\xb3 d'EU) i Entesa per Mallorca (escissi\xc3\xb3 del PSM). Aquesta candidatura va obtenir 36.149 vots i quatre escons per la circumscripci\xc3\xb3 de Mallorca, sortint elegit diputat. Actualment \xc3\xa9s portaveu del Grup Parlamentari PSM-IV-ExM i m\xc3\xa9s per Menorca. El novembre de 2014 va ser escollit mitjan\xc3\xa7ant un proc\xc3\xa9s de prim\xc3\xa0ries cap de llista al Parlament i candidat a President del Govern Balear per M\xc3\x89S per Mallorca i a les eleccions auton\xc3\xb2miques del 24 de maig de 2015 la candidatura va obtenir uns resultats hist\xc3\xb2rics, amb 59.069 vots i sis escons per Mallorca. Mitjan\xc3\xa7ant un acord de govern amb el PSIB-PSOE i Podem, Barcel\xc3\xb3 va ser elegit vicepresident i conseller d'Innovaci\xc3\xb3, Recerca i Turisme en un govern bipartit de PSIB-M\xc3\x89S presidit per Francina Armengol._NEWLINE_Dia 13 de desembre de 2017 va presentar la seva dimissi\xc3\xb3 com a Vicepresident del Govern de les Illes Balears a l'executiva de M\xc3\xa9s per Mallorca i a la presidenta del govern. Aquesta decisi\xc3\xb3 va ser la conseq\xc3\xbc\xc3\xa8ncia de la pol\xc3\xa8mica relacionada amb un viatge a Punta Cana convidat per Canal 4 TV i patrocinat per Air Europa."